বাবার কোলে চড়ে দুর্গা মণ্ডপে একরত্তি দেবী

কলকাতা: এ বছরের অষ্টমীটা যেন একটু বেশি স্পেশাল ছিল অভিনেত্রী (Actress) বিপাশা বসু (Bipasa Basu) এবং করণ সিং গ্রোভারের (Karan Singh Grover) কাছে। অষ্টমীর দিন সকাল সকাল সেজেগুজে একরত্তি মেয়েকে নিয়ে দুর্গাপুজোর (Durga Puja 2023) মণ্ডপে তারকা দম্পতি। সোশ্যাল মিডিয়ায় একাধিক ছবি শেয়ার করে নিয়েছেন বিপাশা। সঙ্গে শেয়ার করে নিয়েছেন একটি ভিডিও।

একটি সবুজ-সোনালি শাড়িতে সেজেছিলেন বিপাশা। টানটান করে বাঁধা খোঁপা, তাতে জুঁই ফুলের মাথা জড়ানো। কপালে টিপ ও কানে ভারি ঝুমকো। অন্যদিকে কর্ণ পরেছিলেন সাদা কুর্তা-পাজামা। ছোট্ট মেয়েকেও বেনারসি ফ্রক পরিয়ে মণ্ডপে নিয়ে এসেছিলেন বিপাশা। ভিডিওতে দেখা যাচ্ছে, কর্ণের কোলে রয়েছে ছোট্ট দেবী। আর বিপাশা উচ্ছ্বসিত হয়ে দেবীকে চেনাচ্ছেন দেবী দূর্গা, কার্তিক, গণেশ আর তাদের বাহনদের। বিপাশা বাঙালি। আর তাই, দুর্গাপুজো তাঁর কাছে ভীষণ বিশেষ। সেই সংস্কৃতি, উপাচারের সঙ্গে ছোট্ট দেবীকে আলাপ করিয়ে দিতে চান তিনি।

আরও পড়ুন: ডায়েট ভেঙে ভোগ খেলেন কিয়ারা ও রানি

তারকা দম্পতির এই ভিডিয়ো দেখে ভালোবাসা প্রকাশ করেছেন নেটদুনিয়ার ভক্তরা। একজন ভক্ত লিখেছেন, ‘এত সুন্দর ভিডিয়ো…!! মা দুর্গা তাঁদের স্বাস্থ্য এবং সুখের আশীর্বাদ করুক…!’ আরেকজন লিখেছেন, ‘দেবী কে খুব সুন্দর লাগছে আর তোমাকেও। শুভ শারদোৎসব’

উল্লেখ্য, গত বছর ১২ নভেম্বর কন্যা সন্তানের জন্ম দেন বিপাশা বসু। মেয়ের নাম রাখেন দেবী। দেখতে দেখতে প্রায় ১ বছর ছুঁই ছুঁই বিপাশা কন্যার বয়স। আগামী নভেম্বরেই হবে বিপাশার মেয়ের প্রথম জন্মদিন। আপাতত মাতৃত্বের স্বাদ চেটেপুটে উপভোগ করছেন বিপাশা। মাঝে মধ্যেই মেয়ে দেবীর সঙ্গে ছবি পোস্ট করেন।